പെരിയാറില് ജലനിരപ്പുയരും ജാഗ്രത വേണം തൊടുപുഴ: ഇടുക്കി അണക്കെട്ട് തുറക്കുന്നതോടെ പെരിയാറില് ജലനിരപ്പ് ഉയരുമെങ്കിലും ആശങ്കപ്പെടേണ്ട സാഹചര്യമില്ലെന്നും തീരദേശത്തുള്ളവര് കൂടുതല് ജാഗ്രതപുലര്ത്തണമെന്നും അധികൃതര് നിര്ദേശിച്ചു. ഡാം തുറക്കുന്നതിന്റെ പശ്ചാത്തലത്തില് എല്ലാ മുന്കരുതല് നടപടികളും നേരത്ത തന്നെ ജില്ലാ ഭരണകൂടം സ്വീകരിച്ചിരുന്നു. കഴിഞ്ഞ ദിവസം തിരുവനന്തപുരത്തു ചേര്ന്ന വൈദ്യുതി വകുപ്പ് ഫുള് ടൈം ഡയറക്ടര്മാരുടെ യോഗത്തില്, അണക്കെട്ട് തുറക്കുന്നതുമായി ബന്ധപ്പെട്ടുള്ള മുന്നൊരുക്കം നടത്താന് നിര്ദേശം നല്കിയിരുന്നു. ചെറുതോണി ടൗണ് മുതല് പെരിയാറിന്റെ ഇരുകരകളിലുമുള്ളവര് അതീവ ജാഗ്രത പുലര്ത്തണമെന്ന് ജില്ലാ ദുരന്തനിവാരണ അഥോറിറ്റി ചെയര്പേഴ്സണ് കൂടിയായ ജില്ലാ കളക്ടര് ഷീബ ജോര്ജ് നിര്ദേശിച്ചു. ഡാം തുറക്കുന്പോള് വെള്ളപ്പാച്ചില് ഉണ്ടാകുന്ന സ്ഥലങ്ങളില് പുഴ മുറിച്ചുകടക്കുന്നത് നിരോധിച്ചു. ഈ സ്ഥലങ്ങളിലെ പുഴകളില് മീന്പിടിത്തം പാടില്ല. നദിയില് കുളിക്കുന്നതും തുണി അലക്കുന്നതും ഒഴിവാക്കണം. വീഡിയോ, സെല്ഫിയെടുക്കല്, ഫേസ്ബുക്ക് ലൈവ് എന്നിവ കര്ശനമായി നിരോധിച്ചിട്ടുണ്ട്. ഈ മേഖലകളില് വിനോദസഞ്ചാരത്തിനും നിയന്ത്രണം ഏര്പ്പെടുത്തി. പൊതുജനങ്ങള് പോലീസിന്റെ നിര്ദേശങ്ങള് കര്ശനമായി പാലിക്കണമെന്നും ഇവര് ആവശ്യപ്പെട്ടു. ഇടുക്കി ജില്ലയില് എല്ലാ ഒരുക്കങ്ങളുമായി ഫയര് ഫോഴ്സ്, പോലീസ്, റവന്യു വകുപ്പുകളും രംഗത്തുണ്ട്. ഇടുക്കി താലൂക്കിലെ അഞ്ചു വില്ലേജുകളിലായി 64 കുടുംബങ്ങളിലെ 222 പേരെ മാറ്റി പാര്പ്പിക്കാനുള്ള നടപടികള് സ്വീകരിച്ചിട്ടുണ്ട്. ക്യാന്പുകള് തുറക്കുന്നതിനായി പ്രദേശത്തെ സ്കൂളുകളും കെട്ടിടങ്ങളും ഏറ്റെടുത്തുകഴിഞ്ഞു.